PMIndiaData/PMIndiaSum huggingface dataset:
प्रधानमंत्री स्वास्थ्य सुरक्षा योजना के तहत नए एम्स की स्थापना

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने आज प्रधानमंत्री स्वास्थ्य सुरक्षा योजना (पीएमएसएसयू) के तहत तीन नए अखिल भारतीय आयुर्विज्ञान संस्थान (एम्स) की स्थापना को मंजूरी दे दी है। ये संस्थान महाराष्ट्र के नागपुर, आंध्र प्रदेश के मंगलागिरी और पश्चिम बंगाल के कल्याणी में स्थापित किए जाएंगे। इसमें 4949 करोड़ रुपये के वित्तीय निहितार्थ समाहित हैं। इन नए एम्स की स्थापना राष्ट्रीय महत्व के संस्थान के तौर पर की जाएगी जिसके जरिए गुणवत्तापूर्ण चिकित्सा और नर्सिंग शिक्षा उपलब्ध करवाई जाएगी। इसके अलावा स्थानीय लोगों को उच्च स्तरीय स्वास्थ्य सुविधाएं भी मुहैया कराई जाएंगी। इन प्रस्ताविक संस्थानों में 960 बिस्तर की क्षमता वाले अस्पताल होंगे। इसके अतिरिक्त यहां अध्यापन ब्लॉक, प्रशासनिक ब्लॉक, आयुष ब्लॉक, ऑडिटोरियम नर्सिंग कॉलेज, रैन बसेरा, होस्टल और रिहायशी सुविधाएं भी होंगी। 4949 करोड़ रुपये के कुल खर्च में से आंध्र प्रदेश के मंगलागिरी वाले एम्स के लिए 1618 करोड़ रुपये, महाराष्ट्र के नागपुर में बनने वाले एम्स के लिए 1577 करोड़ रुपये और पश्चिम बंगाल के कल्याणी में बनने वाले एम्स के लिए 1754 करोड़ रुपये होंगे। इन एम्स की स्थापना होने से किफायती, विश्वसनीय और गुणवत्तापूर्ण चिकित्सा दूर-दराज के इलाकों में रहने वाले लोगों तक पहुंच सकेगी। अच्छी स्वास्थ्य सेवाओं के मामले में क्षेत्रीय असंतुलन दूर होगा। इससे इन क्षेत्रों में अच्छी चिकित्सा शिक्षा उपलब्ध होगी और यहां हल्थेकेयर पेशवरों की कमी भी पूरी होगी। इस परियोजना से आंध्र प्रदेश, महाराष्ट्र (विदर्भ) और पश्चिम बंगाल की विशाल जनसंख्या और उनके साथ सटे हुए राज्यों को फायदा पहुंचेगा। प्रधानमंत्री स्वास्थ्य सुरक्षा योजना के तहत 6 नए एम्स शुरू हो चुके हैं। रायबरेली में एम्स का निर्माण कार्य अभी प्रगति पर है। पृष्ठभूमि:- यह मंजूरी केंद्रीय वित्त मंत्री द्वारा 2014-15 बजट भाषण में किए गए ऐलान के संदर्भ में दी गई है। बजट भाषण में इन स्थानों पर नए एम्स खोलने की घोषणा की गई थी। इसके अलावा इससे आंध्र प्रदेश पुनर्गठन एक्ट 2014 के तहत किया गया वादा भी पूरा हो सकेगा।
प्रधानमंत्री ने मनीष नरवाल और रुबीना फ्रांसिस को फ्रांस के चेट्रेरौक्‍स में पैरा शूटिंग विश्व कप में स्वर्ण पदक जीतने पर बधाई दी

प्रधानमंत्री श्री नरेन्‍द्र मोदी ने मनीष नरवाल और रुबीना फ्रांसिस को फ्रांस के चेट्रेरौक्‍स में पैरा शूटिंग विश्‍व कप में स्‍वर्ण पदक जीतने पर बधाई दी है। प्रधानमंत्री ने एक ट्वीट में कहा: “#चेट्रेरौक्‍स2022 में 10 मीटर एयर पिस्टल मिक्स्ड इवेंट में स्वर्ण पदक जीतने के लिए मनीष नरवाल और रुबीना फ्रांसिस पर गर्व है। उन्हें इस विशेष जीत के लिए बधाई। उनके आगामी प्रयासों के लिए शुभकामनाएं।"
प्रधानमंत्री ने भारतीय नागरिक उड्डयन की पूर्व कोविड-19 समयावधि के बाद से अब तक के सबसे अधिक यात्रियों को सेवा प्रदान करने के लिए सराहना की

प्रधानमंत्री श्री नरेन्द्र मोदी ने 4 लाख दैनिक यात्रियों की संख्या का आंकड़ा पार करने के साथ-साथ पूर्व-कोविड 19 समयावधि के बाद से अब तक के सबसे अधिक यात्रियों को सेवा प्रदान करने के लिए भारतीय नागरिक उड्डयन की सराहना की है। श्री मोदी ने कहा कि पूरे भारत में कनेक्टिविटी को और बेहतर बनाने पर ध्यान दिया जा रहा है। उन्होंने कहा कि यह जीवन को अधिक सुगम बनाने और आर्थिक प्रगति के लिए भी महत्वपूर्ण है। नागरिक उड्डयन मंत्री ज्योतिरादित्य सिंधिया के एक ट्वीट का उद्धरण देते हुए प्रधानमंत्री ने कहा: “यह एक शानदार संकेत है। हमारा ध्यान पूरे भारत में कनेक्टिविटी को और बेहतर बनाने के साथ-साथ जीवन को अधिक सुगम बनाने पर है और यह आर्थिक प्रगति के लिए भी महत्वपूर्ण है।
प्रधानमंत्री ने अफगानिस्‍तान के सिख-हिंदू प्रतिनिधिमंडल से मुलाकात की

प्रतिनिधियों ने संकट के समय उनकी सहायता करने तथा उन्‍हें अफगानिस्‍तान से सुरक्षित भारत लाने की व्‍यवस्‍था करने के लिए प्रधानमंत्री को धन्‍यवाद दिया आप अतिथि नहीं बल्कि अपने ही घर में हैं, भारत आपका घर है : प्रधानमंत्री प्रतिनिधियों ने सीएए के लिए प्रधानमंत्री को धन्‍यवाद दिया; उन्‍हें दुनिया का प्रधानमंत्री करार दिया प्रतिनिधियों ने कहा कि उनकी आंखों में आंसू आ गए थे जब उन्‍होंने उन्‍हें समुचित सम्‍मान के साथ गुरु ग्रंथ साहिब के स्‍वरूप को अफगानिस्‍तान से भारत वापस लाने के लिए विशेष व्‍यवस्‍था के बारे में सुना प्रधानमंत्री ने समुदाय को सभी समस्याओं और कठिनाइयों का समाधान करने के लिए भविष्‍य में निरंतर सहायता करने का भरोसा दिलाया प्रधानमंत्री श्री नरेन्‍द्र मोदी ने आज सुबह 7 लोक कल्‍याण मार्ग पर अफगानिस्‍तान के सिख-हिंदू प्रतिनिधिमंडल के सदस्‍यों से मुलाकात की। उन्होंने प्रधानमंत्री को सम्मानित किया और अफगानिस्तान से सिखों और हिंदुओं को सुरक्षित रूप से भारत लाने के लिए उन्हें धन्यवाद भी दिया। प्रधानमंत्री ने प्रतिनिधिमंडल का स्‍वागत किया और कहा कि वे अतिथि नहीं है बल्कि अपने ही घर में हैं, उन्‍होंने यह भी कहा कि भारत उनका घर है। उन्‍होंने अफगानिस्‍तान में उनके सामने आने वाली अत्‍यधिक कठिनाइयों तथा उन्‍हें सुरक्षित भारत लाने के लिए सरकार द्वारा उपलब्‍ध कराई गई सहायता के बारे में चर्चा की। इस आलोक में, उन्‍होंने नागरिकता संशोधन अधिनियम के महत्‍व तथा समुदाय के लिए इसके लाभ के बारे में भी बात की। उन्‍होंने उन्‍हें भविष्‍य में भी निरंतर सहायता करने के साथ-साथ उनके सामने आने वाली सभी समस्‍याओं और कठिनाइयों को हल करने का भरोसा दिलाया। प्रधानमंत्री ने गुरु ग्रंथ साहिब के सम्‍मान की परम्‍परा के महत्‍व के बारे में भी चर्चा की। जिसके आलोक में गुरु ग्रंथ साहिब के स्‍वरूप को अफगानिस्‍तान से वापस लाने के लिए विशेष व्‍यवस्‍था की गई थी। उन्‍होंने पिछले कुछ वर्षों में अफगानिस्‍तान के नागरिकों से प्राप्‍त अपार प्रेम की भी चर्चा की तथा काबुल की अपनी यात्रा का स्‍मरण किया। श्री मनजिंदर सिंह सिरसा ने समुदाय को सुरक्षित वापस लाने के लिए भारत से सहायता भेजने के लिए प्रधानमंत्री को धन्‍यवाद दिया और कहा कि जब कोई भी उनके साथ नहीं खड़ा था तो प्रधानमंत्री ने निरंतर समर्थन तथा समय पर सहायता सुनिश्चित की। प्रतिनिधि मंडल के अन्‍य सदस्‍यों ने भी संकट के समय उनके लिए खड़े होने के लिए प्रधानमंत्री को धन्‍यवाद दिया। उन्‍होंने कहा कि उनकी आंखों में आंसू आ गए थे जब उन्होंने उन्हें समुचित सम्मान के साथ गुरुग्रंथ साहिब के स्वरूप को अफगानिस्तान से भारत वापस लाने के लिए विशेष व्यवस्था के बारे में सुना। उन्‍होंने सीएए लाने के लिए भी उन्‍हें धन्‍यवाद दिया, जो उनके समुदाय के सदस्‍यों के लिए अत्‍यधिक मददगार होगा। उन्‍होंने कहा कि वह केवल भारत के प्रधानमंत्री नहीं है बल्कि दुनिया के प्रधानमंत्री हैं, क्‍योंकि वह दुनियाभर में विशेष रूप से हिंदुओं और सिखों के सामने आने वाली कठिनाइयों को समझते हैं तथा ऐसे सभी मामलों में तत्‍काल सहायता उपलब्‍ध कराने के लिए हरसंभव प्रयास करते हैं। इस अवसर पर केन्‍द्रीय मंत्री श्री हरदीप सिंह पुरी तथा केन्‍द्रीय राज्‍य मंत्री सुश्री मीनाक्षी लेखी भी उपस्थित थीं।
ब्रिटिश प्रधानमंत्री ने प्रधानमंत्री से टेलीफोन पर बात की

ब्रिटेन की प्रधानमंत्री रिटायर्ड माननीय थेरेसा मे ने आज प्रधानमंत्री नरेंद्र मोदी से टेलीफोन पर बात की। दोनों प्रधानमंत्रियों ने दीवाली को लेकर एक दूसरे को शुभकामनाएं दीं। दोनों नेता इस बात पर सहमत थे कि विज्ञान, प्रौद्योगिकी, वित्त, व्यापार एवं विनिवेश, सुरक्षा को लेकर द्वपक्षीय संबंध मजबूत करने को लेकर पर्याप्त संभावनाएं हैं। प्रधानमंत्री ने कहा कि वह चाहते हैं कि प्रधानमंत्री मे अगले साल भारत दौरे पर आएं, जहां वह उनका स्वागत करना चाहेंगे, जो यूरोप से बाहर उनका पहला द्वपक्षीय दौरा होगा।
कैबिनेट ने कृषि अनुसंधान संस्थान, झारखंड की स्थापना को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारतीय कृषि अनुसंधान संस्थान, झारखंड की स्थापना को लेकर डीएआरई/आईसीएआर के 12वीं प्रस्तावित योजना को मंजूरी दे दी है। इसके निर्माण पर 200.78 करोड़ रुपये खर्च होने का अनुमान है। इससे संबंधित पूरा खर्च आईसीएआर वहन करेगा। इस संस्थान का निर्माण झारखंड सरकार की ओर से हजारीबाग जिले के गुड़िया कर्मा गांव में मुहैया कराए गए 1000 एकड़ जमीन पर कराया जाएगा। भारतीय कृषि अनुसंधान संस्थान, झारखंड एक अनोखा संस्थान होगा। यह दिल्ली स्थित भारतीय कृषि अनुसंधान संस्थान की तहर ही होगा, जिसमें कृषि से संबंधित सभी तरह के अनुसंधान होते हैं। इसमें फसल, बागवानी, कृषि वानिकी, पशुपालन, मत्स्य पालन, मुर्गी पालन, सुअर पालन, रेशम और लाख पालन, शहद उत्पादन आदि शामिल हैं। भारतीय कृषि अनुसंधान संस्थान, झारखंड कृषि चुनौतियों और पूर्वी भारत की जटिलताओं पर काम करेगा जिसमें केंद्र व राज्य सरकारों के अलावा निजी अनुसंधान एवं विकास संस्थान भी शामिल होंगे। यह मानव संसाधन की गुणवत्ता, किसान अनुकूल प्रौद्योगिकियों के विकास, उत्पादकता बढ़ाने और लाभप्रदता बढ़ाने की दिशा में अनुसंधान, शिक्षा व विस्तार कार्यक्रमों को अंजाम देगा। इससे कृषि आधारित उद्योगों को बढ़ावा मिलेगा। साथ ही इससे पूर्वी हिस्से में कृषि के क्षेत्र में समग्र और सतत विकास से रोजगार के अवसर उत्पन्न होंगे। भारतीय कृषि अनुसंधान संस्थान, नई दिल्ली से इतर इसमें फसल विज्ञान, प्राकृतिक संसाधन प्रबंधन और पशु विज्ञान संबंधित अनुसंधान के लिए स्कूल होंगे।
प्रधानमंत्री ने ‘’प्रगति’’ के माध्‍यम से पारस्‍परिक विचार-विमर्श किया

प्रधानमंत्री श्री नरेन्द्र मोदी ने आज अग्र-सक्रिय प्रशासन और समय पर क्रियान्‍वयन के लिए आईसीटी-आधारित, बहु-आयामी मंच –‘’प्रगति’’ के माध्‍यम से अपने पांचवे पारस्‍परिक विचार-विमर्श की अध्‍यक्षता की। आज के अपने समीक्षा कार्यक्रम में, प्रधानमंत्री ने डाकघरों से संबंधित शिकायतों पर चिंता व्‍यक्‍त की। यह ध्‍यान देते हुए कि डाक सेवाएं समाज के गरीब वर्गो के लिए अत्‍यंत महत्‍वपूर्ण हैं, उन्‍होंने डाक विभाग को सेवा सुपुर्दगी खासतौर पर पॉलिसी लाभों के भुगतान, मनीऑर्डर, डाक बचत खाते और पोस्‍ट भेजने में देरी में सुधार लाने का निर्देश दिया। प्रधानमंत्री ने आंध्र प्रदेश, तेलंगाना, झारखंड, ओडिशा, छत्‍तीसगढ़, महाराष्‍ट्र, तमिलनाडु, पश्चिम बंगाल, उत्‍तराखंड, राजस्‍थान, गुजरात, हरियाणा और उत्‍तर प्रदेश सहित कई राज्‍यों में फैली रेल, सड़क, विद्युत, दूरसंचार और कृषि बुनियादी ढांचे क्षेत्र की प्रमुख परियोजनाओं की प्रगति की भी समीक्षा की। समीक्षा की गई परियोजनाओं में पश्चिमी समर्पित गलियारा और चेन्‍नई मैट्रो रेल भी शामिल थीं। प्रधानमंत्री ने परियोजनाओं को शीघ्रता से पूरा करने के लिए कार्य में तेजी लाने की भी अपील की। श्री नरेन्‍द्र मोदी ने वाम चरमपंथ प्रभावित क्षेत्रों में मोबाइल सेवाओं के प्रावधान के लिए योजना की भी समीक्षा की। उन्‍होंने बल देते हुए कहा कि मोबाइल संपर्क खासतौर पर पिछड़े क्षेत्रों में आम व्‍यक्ति के लिए अत्‍यंत आवश्‍यक है। उन्‍होंने सभी संबंधित राज्‍यों से इस योजना के कार्यान्‍वयन में तेजी लाने की अपील की। प्रधानमंत्री को असम, उत्‍तर प्रदेश और कर्नाटक के तीन पुलिस स्‍टेशनों से सीधे वी‍डियो वार्तालाप के माध्‍यम से अपराध और अपराधी निगरानी नेटवर्क और व्‍यवस्‍था की प्रगति का भी प्रदर्शन दिखाया गया। उन्‍होंने देशभर में इस योजना के त्‍वरित कार्यान्‍वयन और विशेषज्ञता के स्‍तर दोनों को बढ़ाने का आह्वान किया।
प्रधानमंत्री ने सऊदी अरब के व्यापारिक प्रमुखों से वार्तालाप किया

प्रधानमंत्री श्री नरेन्द्र मोदी ने आज सऊदी अरब के रियाद में सऊदी के 30 मुख्य कार्यकारी अधिकारियों और वहां के भारतीय व्यापारिक नेताओं से मुलाकात की। इस अवसर पर प्रधानमंत्री श्री मोदी ने कहा कि सऊदी अरब और भारत पुराने मित्र हैं और दोनों देशों को इस मित्रता की प्रगाढता हेतु सुनहरे भविष्य के लिए कुछ ठोस कदम उठाने होंगे। दोनो देशों के आपसी संबंधों की शक्ति पर बल देते हुये श्री मोदी ने सऊदी के राजा सलमान का स्‍मरण करते हुए उल्‍लेख किया कि उन्‍हें एक भारतीय शिक्षक ने पढ़ाया था। प्रधानमंत्री श्री मोदी ने कहा कि भारत में लोकतंत्र, जनसांख्यिकीय और आश्‍यकताओं का अनूठा संगम है और सरकार के द्वारा की गई कई नीतिगत पहलों के कारण पिछले दो वर्षों में भारत के विकास और प्रगति में तेजी आई है। स्वास्थ्य क्षेत्र पर अपने विचार रखते हुये श्री मोदी ने कहा कि इस क्षेत्र में चिकित्सा उपकरणों के निर्माण में निवेश के लिए महत्‍वपूर्ण अवसर हैं। उन्होंने कहा कि स्वास्थ्य क्षेत्र में विश्व स्तर पर अत्यधिक लागत प्रतिस्पर्धा होने के कारण भारत में स्वास्थ्य पर्यटन बड़े पैमाने पर व्यापक अवसर प्रदान करता है। उन्होंने कहा कि खाड़ी देशों में भारत से आने वाली नर्सों की बड़ी संख्या है जो भारत में मिले उच्चतम प्रशिक्षण का प्रमाण हैं। श्री मोदी ने आर्थिक रिश्तों की मजबूती के लिए आयात-निर्यात के अलावा प्रौद्योगिकी हस्तांतरण और संयुक्त निवेश पर भी जोर दिया। उन्होंने सऊदी अरब के निवेश्कों को भरोसा दिलाया कि पूर्वव्‍यापी कराधान बीते समय की बात है और उनकी सरकार उम्मीद के मुताबिक लंबी अवधि की कराधान व्यवस्था में विश्वास रखती है। श्री मोदी ने कहा कि सऊदी अरब के लिए भारत में कच्चे तेल, नवीकरणीय ऊर्जा, बुनियादी ढांचे और रक्षा निर्माण में निवेश करना सुलभ होगा। इसके साथ ही उर्वरक, भंडार, कोल्‍ड श्रृंखला सुविधायें और कृषि दोनों देशों के लिए लाभ का सौदा साबित होंगी यदि सऊदी अरब अच्छी गुणवत्ता वाले खाद्य उत्पाद प्रदान करना सुनिश्चित करे। प्रधानमंत्री श्री मोदी ने दोनों देशों को साइबर सुरक्षा के क्षेत्र में भी एक साथ काम करने पर बल दिया।
तेल अवीव में आगमन पर प्रधानमंत्री का प्रेस वक्तव्य

देवियों और सज्जनों शलोम। मुझे इजरायल आने की बेहद खुशी है। पहले भारतीय प्रधानमंत्री के रूप में इजरायल की ऐतहासिक यात्रा करना मेरे लिए सम्मान की बात है। मैं अपने मित्र प्रधानमंत्री नेतन्याहू का उनके निमंत्रण और गर्मजोशी से की गई अगवानी के लिए आभार प्रकट करता हूं। मेरी यह यात्रा दोनों देशों के समाज के बीच सदियों पुराने सशक्त संबंधों का जश्न बनाने का अवसर है। इन मजबूत संबंधों की बुनियाद पर ही दोंनों देशों के बीच पच्चीस वर्ष पहले बने पूर्ण राजनयिक संबंध लगातार प्रगति कर रहे हैं। मित्रों इजरायल के लोगों ने लोकतांत्रिक मूल्यों पर राष्ट्र का निमार्ण किया है। यहां के लोंगों ने अपनी कड़ी मेहनत और नवाचार से देश को मजबूत बनाया है। आप लोंगों ने विषम परिस्थितियों में भी चुनौतियों को संभावनाओं में तब्दील किया है। भारत आपकी उपलब्धियों की सराहना करता है। आज चार जुलाई है। आज से ठीक 41 वर्ष पहले आपरेशन एंटेबी को अंजाम दिया गया था। यह वह दिन था जब आपके प्रधानमंत्री और मेरे मित्र बीबी ने कई इजरायली बंधकों की जान बचाने के अभियान में अपने बड़े माई योनी को खोया था। आपके हीरो हमारी युवा पीढ़ी के लिए एक प्रेरणा हैं। मित्रों भारत की सभ्यता पुरानी है लेकिन यह एक युवा देश है। यहां 80 करोड़ लोग 35 साल से कम उम्र के हैं। भारत के दक्ष और प्रतिभावान युवा देश की प्रेरक शक्ति भी हैं। वे भारत,उसके उद्योग, उसकी अर्थव्यवस्था और कारोबार करने के तौर तरीकों में बड़े बदलाव की मेरी सोच को आगे बढ़ाने का काम कर रहे हैं। मित्रों ऊंची ग्रोथ और समग्र विकास के लिए भारत इजरायल को एक महत्वपूर्ण साझीदार मानता है। विकास की चुनौतियों से निबटने के लिए विज्ञान,प्रैाद्योगिकी,नवाचार और उच्चत तकनीकी शिक्षा पर निर्भरता हम दोंनों के लिए समान रुप से जरुरी है। ये ऐसे क्षेत्र हैं जो दोनों देशों के दक्ष और उद्यमी युवाओं को एक साथ जोड़ने का काम करते हैं। हम आर्थिक समृद्धि की साझेदारी बनाने के साथ साथ अपने समाज को आतंकवाद के खतरे से सुरक्षित रखने में भी सहयोग कर रहे हैं। प्रधानमंत्री नेतन्याहू के साथ मेरी वार्ता इन सभी क्षेत्रों में प्रगतिशील साझेदारी की संभावनाओं की रुप रेखा तय करेगी। मैं इस अवसर पर इजरायल में रह रहे भारतीय समुदाय के साथ ही भारतीय मूल के उन यहूदियों से भी मिलना चाहूंगा जिन्होंने हमारे समाज को जोड़ने और समृद्ध बनाने का काम किया है। महामहिम और मित्रों मेरी यह यात्रा परस्पर संबधों का एक नया मार्ग प्रशस्त करने वाली है। यह एक ऐसी यात्रा है जिससे दोनों देशों के लोगों और समाज की भलाई का मार्ग निकलेगा। जैसे जैसे हम आगे बढ़ेंगे इजरायल के साथ एक मजबूत और अटूट साझेदारी मेरा मुख्य उद्देश्य होगा। गर्मजोशी के साथ किए गए इस स्वागत के लिए मैं आप सभी का एक बार फिर से आभार व्यक्त करता हूं। धन्यवाद। बहुत बहुत धन्यवाद
परिवहन शिक्षा में सहयोग विकास के लिए भारत और रूसी संघ के बीच समझौता ज्ञापन

रेलवे के क्षेत्र में तकनीकी सहयोग पर भारत तथा संयुक्त स्टॉक कंपनी ‘रूसी रेलवे’ के बीच सहयोग ज्ञापन प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को रूस के साथ 05 अक्टूबर, 2018 को हस्ताक्षर किए गए समझौता ज्ञापन (एमओयू) तथा एक सहयोग ज्ञापन (एमओसी) की जानकारी दी गई। i. परिवहन शिक्षा में सहयोग विकास के लिए रूसी संघ के परिवहन मंत्रालय के साथ समझौता ज्ञापन। ii. रेलवे के क्षेत्र में तकनीकी सहयोग पर संयुक्त स्टॉक कंपनी ‘रूसी रेलवे’ (आरजेडडी) के साथ सहयोग ज्ञापन। एमओयू / एमओसी भारतीय रेल को रेल क्षेत्र में नवीनतम विकास और ज्ञान साझा करने का मंच प्रदान करते हैं। एमओयू / एमओसी विशेष प्रौद्योगिकी क्षेत्रों पर फोकस करने वाले तकनीकी विशेषज्ञों, रिपोर्टों तथा तकनीकी दस्तावेजों, प्रशिक्षण और संगोष्ठियों / कार्यशालाओं का आदान-प्रदान करने तथा ज्ञान साझा करने में सहायता देते हैं। एमओयू में परिवहन शिक्षा के विकास के लिए प्राथमिकता वाले क्षेत्रों में सहयोग का प्रावधान है। समझौता ज्ञापन व्यापार-आर्थिक, वैज्ञानिक-तकनीकी तथा सांस्कृतिक सहयोग पर अंतर-सरकारी रूसी – भारतीय आयोग के ढांचे में क्रियान्वयन सहित विशेष प्रस्तावों की तैयारी में सहायता देगा। एमओसी निम्नलिखित क्षेत्रों में तकनीकी सहयोग में सहायता देगा ए. यात्री गाड़ियों की गति 200 किलोमीटर प्रतिघंटे (सेमी हाई स्पीड) बढाने के लिए नागपुर-सिकंदराबाद सेक्शन के उन्नयन के लिए परियोजना को लागू करना। इसमें भारतीय रेल नेटवर्क के अन्य निर्देशों सहित सेक्शन का संभावित विस्तार शामिल है। बी. क्षेत्रीय स्तर, मंडलीय रेल तथा / या तथा जोनल रेलवे को जोड़ने वाले ऊपरी नेटवर्क स्तर पर मिले-जुले यातायात के प्रबंधन के लिए एकल ट्रैफिक नियंत्रण केन्द्र लागू करना। सी. विशिष्ट निर्माण, संयुक्त निर्माण का संगठन तथा स्पर्धी सिग्नलिंग और इंटर-लॉकिंग प्रणाली को लागू करना। डी. सेमी हाई स्पीड तथा इससे ऊपर के लिए टर्नआऊट स्वीचों की आपूर्ति और एकत्रीकरण। ई. रूसी रेल से जुड़े उच्च शिक्षा प्रतिष्ठानों की भागीदारी के साथ भारतीय रेल के कर्मचारियों की प्रशिक्षण तथा एडवांस योग्यता सुधार। एफ. माल ढुलाई कार्गो संचालन में श्रेष्ठ व्यवहार तथा जी. भारत में मल्टी मॉडल टर्मिनलों का संयुक्त विकास। पृष्ठभूमि भारतीय रेल ने विभिन्न विदेशी सरकारों तथा राष्ट्रीय रेलवे के साथ रेल क्षेत्र में तकनीकी सहयोग के लिए एमओयू / एमओसी पर हस्ताक्षर किए हैं। सहयोग के चिन्हित क्षेत्रों में उच्च गति की रेलगाड़ी, वर्तमान मार्गों की गति बढ़ाना, विश्व स्तरीय स्टेशनों का विकास, भारी परिवहन संचालन रेल ढांचे का आधुनिकीकरण शामिल है। यह सहयोग रेलवे टेक्नोलॉजी तथा संचालन ज्ञान का आदान-प्रदान, तकनीकी यात्राओं, प्रशिक्षण तथा संगोष्ठियों और कार्यशालाओं के माध्यम से परस्पर हित के क्षेत्रों में किया जाता है।
प्रधानमंत्री ने श्री गुरु गोबिंद सिंह जी के प्रकाश पर्व पर लोगों को बधाई दी

प्रधानमंत्री श्री नरेन्द्र मोदी ने श्री गुरु गोबिंद सिंह जी के प्रकाश पर्व के अवसर पर देशवासियों को बधाई दी है। एक ट्वीट में, प्रधानमंत्री ने कहा; "श्री गुरु गोबिंद सिंह जी के प्रकाश पर्व पर बधाई। उनका जीवन और संदेश लाखों लोगों को शक्ति देता है। मैं हमेशा इस तथ्य को संजो कर रखूंगा कि हमारी सरकार को उनके 350वें प्रकाश उत्सव को मनाने का अवसर मिला है। उस समय की अपनी पटना यात्रा की कुछ झलकियां साझा कर रहा हूँ। https://t.co/1ANjFXI1UA"
प्रधानमंत्री ने काबुल में आतंकी हमले की निंदा की , हमले में मारे गए निर्दोष लोगों की मृत्‍यु पर शोक व्‍यक्‍त किया

प्रधानमंत्री श्री नरेंद्र मोदी ने काबुल में आतंकी हमले की निंदा की है और इस हमले में मारे गए निर्दोष लोगों की मृत्‍यु पर शोक व्‍यक्‍त किया है। प्रधानमंत्री ने कहा, ‘काबुल में आतंकी हमले की कड़ी निंदा और निर्दोष लोगों की मृत्‍यु पर संवेदना। भारत आतंकवाद के विरूद्ध अफगानिस्‍तान की लड़ाई में उसके साथ हैं।’
प्रधानमंत्री ने नवसारी, गुजरात में एक सड़क दुर्घटना में होने वाली जनहानि पर शोक व्यक्त किया

प्रधानमंत्री श्री नरेन्द्र मोदी ने नवसारी, गुजरात की एक सड़क दुर्घटना में होने वाली जनहानि पर गहरा दुख व्यक्त किया है। श्री मोदी ने नवसारी, गुजरात सड़क दुर्घटना के पीड़ितों को प्रधानमंत्री राष्ट्रीय राहत कोष से अनुग्रह धनराशि दिये जाने की भी घोषणा की है। प्रधानमंत्री कार्यालय के एक एक ट्वीट में कहा गया हैः नवसारी में सड़क दुर्घटना में हुई जनहानि से व्यथित हूं। शोक-संतप्त परिवारों के साथ मेरी संवेदनायें। आशा है कि घायल शीर्घ स्वस्थ हो जायेंगे। प्रत्येक मृतक के निकटस्थ परिजन को प्रधानमंत्री राष्ट्रीय राहत कोष से दो लाख रुपये की अनुग्रह धनराशि दी जायेगी। जो घायल हुये हैं, उन्हें 50-50 हजार रुपये प्रदान किये जायेंगेः प्रधानमंत्री श्री मोदी।”
केंद्रीय मंत्रिमंडल ने हिंदुस्तान एंटीबायोटिक्स लिमिटेड की देनदारियों को पूरा करने के लिए अतिरिक्त और खाली जमीन के हिस्से की बिक्री को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने महाराष्ट्र के पुणे के पिंपरी में हिंदुस्तान एंटीबायोटिक्स लिमिटेड (एचएएल) की देनदारियों को पूरा करने के लिए अतिरिक्त (सरप्लस) और खाली जमीन के हिस्से की बिक्री को मंजूरी दे दी है। इस प्रस्ताव में हैं- प्रस्ताव के कार्यान्वयन से एचएएल पर किसी भी तरह की देनदारियों नहीं रहेंगी और उसकी बैलेंस शीट ठीक हो जाएगी, इससे मंत्रियों की समिति की सिफारिशों को लागू करने में मदद मिलेगी। महाराष्ट्र के पुणे के पिंपरी में एचएएल की जमीन की बिक्री से कर्मचारियों के दुखों को दूर करने और उनकी खस्ता हालत को सुधारने में सुविधा होगी तथा देनदारियों को पूरा करने एवं बैलेंस ठीक करने में मदद मिलेगी। यह मंत्रियों की समिति की सिफारिशों को लागू करने में मददगार होगी।
संयुक्त राष्ट्र मुख्यालय में महात्मा गांधी की आवक्ष प्रतिमा देखकर हर भारतीय को गर्व होता है: प्रधानमंत्री

प्रधानमंत्री श्री नरेन्द्र मोदी ने कहा है कि संयुक्त राष्ट्र मुख्यालय में महात्मा गांधी की आवक्ष प्रतिमा को देखकर प्रत्येक भारतीय को गर्व होता है। संयुक्त राष्ट्र के महासचिव एंटोनियो गुटेरेस के एक ट्वीट के उत्तर में प्रधानमंत्री ने कहा; "संयुक्त राष्ट्र मुख्यालय में महात्मा गांधी की आवक्ष प्रतिमा को देखकर हर भारतीय को गर्व होता है। गांधीवादी विचारों और आदर्शों से हमारीधरती और अधिक समृद्ध बने और इसका सतत विकास होता रहे ऐसी कामना है।"
प्रधानमंत्री 18 मार्च, 2022 को ‘मातृभूमि’ के शताब्दी वर्ष के क्रम में वर्षभर चलने वाले समारोहों का उद्घाटन करेंगे

प्रधानमंत्री श्री नरेन्द्र मोदी वीडियो कॉन्फ्रेंसिंग के माध्यम से 18 मार्च, 2022 को 11 बजे पूर्वाह्न मलयालम दैनिक ‘मातृभूमि’ के शताब्दी वर्ष के क्रम में वर्षभर चलने वाले समारोहों का उद्घाटन करेंगे। ‘मातृभूमि’ का प्रकाशन 18 मार्च, 1923 से आरंभ हुआ था। वह सामाजिक सुधारों तथा विकास सम्बंधी मुद्दों को आगे बढ़ाने में अग्रणी भूमिका निभाता रहा है। साथ ही वह राष्ट्रीय हितों के मुद्दों को भी उजागर करता रहा है। ‘मातृभूमि’ के 15 संस्करण और 11 पत्र-पत्रिकायें हैं। इसके अलावा ‘मातृभूमि बुक्स’ प्रभाग विस्तृत समसामयिक विषयों पर पुस्तकों का प्रकाशन करता है।
प्रधानमंत्री 12 अप्रैल को चेन्‍नई में डिफेंस एक्‍सपो 2018 का उद्घाटन करेंगे

प्रधानमंत्री श्री नरेन्‍द्र मोदी 12 अप्रैल को तमिलनाडु का दौरा करेंगे। प्रधानमंत्री कांचीपुरम जिला स्थित तिरुविदंथल में डिफेंस एक्‍सपो के 10वें संस्‍करण डिफेंस एक्‍सपो- 2018 का उद्घाटन करेंगे। इस वर्ष डिफेंस एक्‍सपो की थीम ‘भारत-उभरता रक्षा विनिर्माण हब’ है। इस दौरान रक्षा प्रणालियों और इनके कलपुर्जों के निर्यात में भारत की क्षमता को दर्शाया जाएगा। लगभग 150 अंतर्राष्‍ट्रीय प्रदर्शकों सहित 670 से भी ज्‍यादा प्रदर्शक डिफेंस एक्‍सपो में शिरकत करेंगे। इस वर्ष सूक्ष्‍म, लघु एवं मझोले उद्यम (एमएसएमई) क्षेत्र का लगभग 15 प्रतिशत का समुचित प्रतिनिधित्‍व होगा। भारतीय प्रतिभागियों में कई प्रमुख कंपनियां जैसे कि टाटा, कल्‍याणी, भारत फोर्ज, महिन्‍द्रा, एमकेयू, डीआरडीओ, एचएएल, बीईएल, बीडीएल, एमडीएल, जीआरएसई, जीएसएल, एचएसएल, आयुध कारखाने इत्‍यादि शामिल हैं। डिफेंस एक्‍सपो-2018 में भाग लेने वाली प्रमुख अंतर्राष्‍ट्रीय कंपनियों में लॉकहीड मार्टिन, बोइंग (अमेरिका), एसएएबी (स्‍वीडन), एयरबस, राफेल (फ्रांस),यूनाइटेड शिपबिल्डिंग (रूस), बीएई सि‍स्‍टम्स (ब्रिटेन), सिबत (इस्राइल), वार्टसिला (फिनलैंड), रहोड एंड श्‍वार्ज (जर्मनी) इत्‍यादि शामिल हैं। प्रधानमंत्री चेन्‍नई के अड्यार स्थित कैंसर संस्‍थान का भी दौरा करेंगे। प्रधानमंत्री इस अवसर पर हीरक जयंती भवन, श्रीपेरंबदूर स्थित उपशामक देखभाल केंद्र (महावीर आश्रय) और अड्यार कैंसर संस्थान स्थित डे केयर सेंटर एवं नर्सों के क्वार्टर का उद्घाटन करने वाली पट्टिका का अनावरण करेंगे।
प्रधानमंत्री ने नेपाल में पुलिस फायरिंग से बिहार के एक युवक की मृत्यु की घटना की निंदा की

प्रधानमंत्री श्री नरेन्द्र मोदी ने नेपाल में हुई पुलिस फायरिंग की घटना की निंदा की है, जिसमें बिहार के एक युवक की मृत्यु हो गई। प्रधानमंत्री ने नेपाल के प्रधानमंत्री श्री के. पी. ओली से बात की। उन्होंने घटना पर चिंता व्यक्त करते हुए श्री ओली से घटना का विस्तृत ब्यौरा माँगा। ईंधन और अन्य आवश्यक सामग्री के विषय में प्रधानमंत्री ने विश्वास दिलाया कि भारतीय पक्ष से इसमें कोई रुकावट नहीं है। साथ ही प्रधानमंत्री ने नेपाली नेताओं को गतिरोध का शीघ्र और प्रभावी हल निकालने के लिए कहा।
मंत्रिमंडल को प्रयुक्त विज्ञान एवं औद्योगिक प्रोद्योगिकी के क्षेत्र में सहयोग बढ़ाने के लिए भारत और दक्षिण कोरिया के बीच समझौता-ज्ञापन के विषय में अवगत कराया गया

प्रधानमंत्री श्री नरेन्द्र मोदी की अध्यक्षता में सम्पन्न मंत्रिमंडल बैठक को प्रयुक्त विज्ञान एवं औद्योगिक प्रोद्योगिकी के क्षेत्र में सहयोग बढ़ाने के लिए भारत और दक्षिण कोरिया के बीच समझौता-ज्ञापन के विषय में अवगत कराया गया। दक्षिण कोरिया के राष्ट्रपति जब भारत की यात्रा पर आये थे, उस दौरान नई दिल्ली में 9 जुलाई, 2018 को समझौता-ज्ञापन पर हस्ताक्षर किये गये थे। समझौता-ज्ञापन का लक्ष्य एवं उद्देश्य प्रयुक्त विज्ञान एवं औद्योगिक प्रौद्योगिकियों के क्षेत्र में द्विपक्षीय सहयोग को प्रोत्साहन देना है। इसका उद्देश्य सतत विकास को प्रोत्साहन देना और जीवन-गुणवत्ता को बढ़ाना है।
प्रधानमंत्री श्री नरेन्द्र मोदी ने रूसी संघ के राष्ट्रपति महामहिम व्लादिमीर पुतिन से टेलीफोन पर बात की

प्रधानमंत्री श्री नरेन्द्र मोदी ने आज रूसी संघ के राष्ट्रपति महामहिम व्लादिमीर पुतिन के साथ टेलीफोन पर बातचीत की। दोनों नेताओं ने दिसंबर 2021 में राष्ट्रपति पुतिन की भारत यात्रा के दौरान लिए गए निर्णयों के कार्यान्वयन की समीक्षा की। विशेष रूप से, दोनों नेताओं ने कृषिगत वस्तुओं, उर्वरकों और फार्मा उत्पादों के क्षेत्र में द्विपक्षीय व्यापार को और आगे प्रोत्साहित किए जाने के बारे में विचारों का आदान-प्रदान किया। दोनों नेताओं ने अंतरराष्ट्रीय ऊर्जा एवं खाद्यान्न बाजारों की स्थिति सहित विभिन्न वैश्विक मुद्दों पर भी चर्चा की। यूक्रेन में जारी स्थिति के संदर्भ में, प्रधानमंत्री ने वार्ता एवं कूटनीति के पक्ष में भारत के पुराने दृष्टिकोण को दोहराया। दोनों नेताओं ने वैश्विक एवं द्विपक्षीय मुद्दों पर नियमित रूप से विचार-विमर्श जारी रखने पर सहमति व्यक्त की।
प्रधानमंत्री ने कोलकाता दुर्गा पूजा को यूनेस्को की अमूर्त विरासत सूची में शामिल किए जाने पर प्रसन्नता व्यक्त की

प्रधानमंत्री श्री नरेन्द्र मोदी ने यूनेस्को की अमूर्त विरासत सूची में कोलकाता की दुर्गा पूजा को शामिल किए जाने पर प्रसन्नता व्यक्त की है। यूनेस्को के एक ट्वीट के जवाब में प्रधानमंत्री ने कहा; 'हर भारतीय के लिए बहुत गर्व और खुशी की बात है! दुर्गा पूजा हमारी सर्वोत्तम परंपराओं और लोकाचार को पेश करती है। और, कोलकाता की दुर्गा पूजा को देखना एक ऐसा अनुभव है, जो हर किसी के पास होना चाहिए।'